ESBJERG: Ledsaget af et par betjente fra Syd- og Sønderjyllands Politi stillede en 23-årig mand med irakisk og kurdisk baggrund søndag morgen klokken 7.45 til grundlovsforhør ved retten i Esbjerg. Det gjorde han i badesandaler, joggingtøj og morgenhår, og to timer senere - klokken 9.45 - havde dommer i retten, Peter Roesen, afsagt en kendelse om, at den 23-årige mand skal sidde varetægtsfængslet frem til den 17. januar.

Den 23-årige mand, som er afvist asylansøger, sigtes for lørdag morgen klokken 8.08 ved Skolegade og Kirkegade ud for nummer 24 at have stukket en 27-årig mand med det, der ved grundlovsforhøret blev betegnet som en spids genstand. Den 27-årige mand fik to mindre stiksår ved venstre side af hoften og på venstre side af ryggen. Sår, som betegnes som overfladiske, som blev behandlet med et plaster, fremgik det af grundlovsforhøret.

Den 23-årige mand nægter sig skyldig. Han forklarede via en tolk, at han var taget ind til byen for at hente sin kæreste, som var i byen sammen med en veninde. Kæresten, som var meget beruset, havde glemt sin taske på et diskotek, forklarede manden. Han fortalte også, at han havde en meningsudveksling med kæresten, så det så ud som om de skændtes, og efterfølgende kom der så en mand og hældte øl i hovedet på ham og en gruppe danske mænd, som begyndte at slå ham, ligesom de stjal hans mobiltelefon, forklarede han.

- Jeg forsøgte at stikke af fra dem, forklarede manden og fortalte, at han efterfølgende havde fået slag og spark og var blevet sprøjtet med peberspray i hovedet.